Niɡ̶ijo naɡ̶a yeloɡ̶otibige,
odaa niɡ̶ijo anoiiɡ̶e sacerdotitedi odinatecoɡ̶oteetege niɡ̶ijoa laxokodi lacilodi judeutedi ijaaɡ̶ijoa niɡ̶ijoa niiɡ̶axinaɡ̶anadi anodiiɡ̶axinaɡ̶atece lajoinaɡ̶aneɡ̶eco Moisés.
Odinilakidetege niɡ̶ijoa eletidi seteenta lacilodi noiigi judeu.
Odaa joɡ̶oigoetedi Jesus,
joɡ̶oyadeegi igotibeci moyajigotalo Pilatos,
niɡ̶ijo ninionigi-eliodi romaanotedi ane iiɡ̶e niɡ̶idi nipodigi Judéia.
Odaa Pilatos ja ige Jesus,
meetalo,
“Naɡ̶akamaɡ̶akaami ninionigi-eliodi judeutedi?”
Odaa Jesus naɡ̶a igidi,
meeteta,
“Analiiki niɡ̶ida ane alitigi ɡ̶agegi.”
Niɡ̶ijo anoiiɡ̶e sacerdotitedi eliodi modotaɡ̶atibige Jesus me domoɡ̶owotibige me odinanimaɡ̶atalo lodoe Pilatos.
Odaa Pilatos ja igetace Jesus,
meetalo,
“Aɡ̶ica anigetiɡ̶ida ɡ̶adopilaɡ̶atagitiogi?
Digawini,
eliodi modotaɡ̶atibigaɡ̶aji,
odinanimaɡ̶ataɡ̶awa.”
Pida Jesus aɡ̶ica gaantokaaɡ̶ida ligegi,
odaa Pilatos eliodi me yopo.
Odiiɡ̶enatakatalo moyeloadi Jesus
Niɡ̶ina me nakatio lalokegi Páscoa,
Pilatos ligileɡ̶egi me ikatema niɡ̶idi noiigi judeu onidateci niwilogojegi,
niɡ̶ica anepaaɡ̶odipokotibige niɡ̶idi noiigi.
Odaa onini ica niwilogojegi ane liboonaɡ̶adi Barrabás.
Barrabás icaaɡ̶icoa lokaaɡ̶etedi diniwilotibigiwaji leeɡ̶odi me nideleɡ̶etiniwace romaanotedi ane niiɡ̶enatakanaɡ̶a,
codaa daije.
Niɡ̶ijo noiigi-nelegi dinatecoɡ̶otee,
odaa jiɡ̶idaaɡ̶oyatigi modipokota Pilatos niɡ̶ica ane ligileɡ̶egitibece meo.
Odaa Pilatos igidi,
meetiogi,
“Emaanitiwaji me jikatedaɡ̶adomitiwaji ninionigi-eliodi ɡ̶adoiigi judeutedi?”
Pilatos eote niɡ̶ijoa lotaɡ̶a leeɡ̶odi yowooɡ̶odi niɡ̶ijo anoiiɡ̶e sacerdotitedi moyajigo Jesus leeɡ̶odi monocetema.
Pida niɡ̶ijo anoiiɡ̶e sacerdotitedi idioka limedi moyoniciwaɡ̶adi niɡ̶ica noiigi modipokota Pilatos me daɡ̶a ikatedice Jesus,
pida odipokota mijapaɡ̶a ikatice Barrabás.
Pilatos ja nigetaciniwace,
meetiogi,
“Enice,
amiida anemaani mejigotalo niɡ̶idoa ɡ̶oneleegiwa ane alitedigitiwaji me ‘Ninionigi-eliodi judeutedi’?”
Odaa niɡ̶ijo noiigi napaawaɡ̶ateloco,
modi,
“Otonitedeloco nicenaɡ̶anaɡ̶ate meloati!”
Odaa Pilatos ja nigetaciniwace,
meetiogi,
“Pida amiida ica loenatagi ane beyagi?”
Odaa jeɡ̶epaanaɡ̶a napaawaɡ̶ateloco,
modi,
“Otonitedeloco nicenaɡ̶anaɡ̶ate meloati!”
Pilatos yemaa me yocaɡ̶aneɡ̶e niɡ̶idi noiigi.
Odaa joaniɡ̶idaa leeɡ̶odi me ikatema Barrabás,
odaa ja diiɡ̶enatakatalo monalaketedibige Jesus,
yajigo midiwataɡ̶a iodaɡ̶awadi moyototedeloco nicenaɡ̶anaɡ̶ate moyeloadi.
Niɡ̶ijoa iodaɡ̶awadi oyametibigo Jesus
Odaa niɡ̶ijoa iodaɡ̶awadi joɡ̶oyadeegi Jesus catiwedi niɡ̶ijo diimigi-nelegi,
liɡ̶eladi niɡ̶ijo lacilo romaanotedi,
odaa ijoatawece niɡ̶ijoa iodaɡ̶awadi dinatecoɡ̶otee.
Odaa joɡ̶onixomeɡ̶etedinigi Jesus aca caapa lixagotoɡ̶ogo,
liciagi nicaapa niɡ̶inoa inionaɡ̶a-eloodoli.
Odaa joɡ̶owo lale odatika lalepiɡ̶igo moyoe,
odaa joɡ̶onixotinece Jesus lacilo.
Odaa jiɡ̶idaaɡ̶oyatedigi moyame,
modi,
“Niɡ̶idoa ninionigi-eliodi judeutedi!”
Odaa onaxacoɡ̶otice lacilo,
oyatitalo laxacoɡ̶onaɡ̶adi,
onawaletedice,
codaa moyamaɡ̶atedini lokotidi lodoe,
onowo moiweniɡ̶ide.
Niɡ̶ijo noɡ̶oika moyametibigo,
odaa joɡ̶onoɡ̶a naɡ̶ajo nicaapa lixagotoɡ̶ogo,
odaa joɡ̶onixomeɡ̶etacedinigi niɡ̶ijoa epaa lowoodi.
Odaa joɡ̶oyadeegi moyototedeloco nicenaɡ̶anaɡ̶ate moyeloadi.
Oyototedeloco Jesus nicenaɡ̶anaɡ̶ate moyeloadi
Niɡ̶ijo maleeɡ̶idaa diiticogi migotibeci minitaɡ̶a lojotaɡ̶adi,
odaa joɡ̶odakapetege ica ɡ̶oneleegiwa ane liboonaɡ̶adi Simão anelatibige nigotaɡ̶a Cirene.
Simão eliodi Alexandre ijaa Rufo,
icoɡ̶oticogi nipodigi,
igotibeci nigotaɡ̶a Jerusalém.
Odaa niɡ̶ijoa iodaɡ̶awadi joɡ̶oiedeɡ̶etege Simão me yoyaɡ̶adi naɡ̶ajo licenaɡ̶anaɡ̶ate Jesus.
Odaa joɡ̶oyadeegitedicogi Jesus minitaɡ̶a lojotaɡ̶adi ane liboonaɡ̶adi Gólgota (ane diitigi “Aneitice ɡ̶odacilo libitaka”.)
Odaa niɡ̶idiaaɡ̶idi domoɡ̶oyajigotalo Jesus me wacipete viinyo awatege ica mirra ane yaaɡ̶aditice niɡ̶ina ane jileenaɡ̶a,
pida awacipete.
Odaa niɡ̶idiaaɡ̶idi joɡ̶oyototedi Jesus maditaɡ̶a naɡ̶ajo nicenaɡ̶anaɡ̶ate.
Odaa noɡ̶odinawalacetigi niɡ̶ijoa Jesus lowoodi,
oiwi niɡ̶ica anepaɡ̶a dinetetece me yakadi oniditecibeci lowoodaɡ̶agi.
Onaca noove lakata me nigoitijo niɡ̶ijo noɡ̶oyototedi Jesus madataɡ̶a nicenaɡ̶anaɡ̶ate.
Diniditeloco niɡ̶ica ane leeɡ̶odi moyeloadi Jesus,
oiditeloco taaboa ditibigimedawaanigi lacilo,
iwoteloco,
“NINIONIGI-ELIODI JUDEUTEDI.”
Codaa niɡ̶ijoa iodaɡ̶awadi aaɡ̶aɡ̶a oyototedi itoata agopeloaɡ̶a midoataɡ̶a eletidi nicenaɡ̶anaɡ̶atedi.
Onijoteci oidoyatice liwai libaaɡ̶adi Jesus,
odaa ica eledi agopeloagi oidoyatice eledi liwai diɡ̶etege nimagijegi.
Odaa jiɡ̶idaaɡ̶ee micotece niɡ̶ijo aneetece Aneotedoɡ̶oji lotaɡ̶anaɡ̶axi,
niɡ̶ijo neɡ̶ee,
“Anodigotaɡ̶awa owo liciagi niɡ̶ijoa agopeloaɡ̶a.”
Niɡ̶ijo oko anidiaaɡ̶igotinece midoataɡ̶a onalomeɡ̶etedice.
Codaa oyabale inoa lacilodi,
modi,
“Aidiiɡ̶a!
Geemeni me domaɡ̶a ojikeni liɡ̶eladi Aneotedoɡ̶oji,
odaa domaɡ̶a adabiteɡ̶enitacini catiwedi itoatadiɡ̶ida nokododi.
Jaɡ̶abo mawikodee,
axotitice naɡ̶ada ɡ̶adicenaɡ̶anaɡ̶ate!”
Idaaɡ̶ee maɡ̶aɡ̶a oyalomeɡ̶e niɡ̶ijo anoiiɡ̶e sacerdotitedi,
ijaaɡ̶ijoa niɡ̶ijoa niiɡ̶axinaɡ̶anadi anodiiɡ̶axinaɡ̶atece lajoinaɡ̶aneɡ̶eco Moisés.
Odaa dinotaɡ̶aneɡ̶etiwage,
modi,
“Eote niɡ̶ijo eledi oko me newiɡ̶atace,
pida ayakadi mepaa dinewikatidi.”
Odaa moditalo Jesus,
“Akaami ane eni Aneotedoɡ̶oji me ɡ̶adimonyaa me ɡ̶odatamaɡ̶ateenitege ɡ̶odaxakawadi,
akaami ane eni makaami ninionigi-eliodi ɡ̶odoiigi Israel,
adaxotiti niɡ̶ina natigide naɡ̶ada ɡ̶adicenaɡ̶anaɡ̶ate bidige jakataɡ̶a me jinataɡ̶a,
codaa me ɡ̶adadiwaɡ̶ateɡ̶egi!”
Codaa me niɡ̶ijoa itoataale agopeloaɡ̶a anaɡ̶aɡ̶oyototiniwace midoataɡ̶a nicenaɡ̶anaɡ̶atedi aaɡ̶aɡ̶a oyalomeɡ̶e Jesus.
Lemeɡ̶egi Jesus
Niɡ̶ijo naɡ̶a yaxoɡ̶o-noko,
ja nexocaɡ̶a inatawece iiɡ̶o,
odaa nexocaɡ̶a neɡ̶epaa iniwatadaɡ̶ani lakata me ɡ̶ocidi.
Niɡ̶ijo naɡ̶a iniwatadaɡ̶ani lakata me ɡ̶ocidi,
odaa Jesus igedi me dapaawe,
mee,
“Eloí,
Eloí,
lemá sabactani?”
(Niɡ̶idiwa lotaɡ̶a amina anejinaɡ̶a “Inoenoɡ̶odi,
Inoenoɡ̶odi,
igaamee me daɡ̶adiaaɡ̶ica mawiitigiji?”)
Anigepidiɡ̶ica niɡ̶ijo oko anidiaaɡ̶itice owajipatalo niɡ̶ijoa lotaɡ̶a Jesus,
odaa modi,
“Digajipaatalo!
Dapaawetedigi Elias!”
Odaa onijoteci niɡ̶ijo anidiaaɡ̶itice midoataɡ̶a walokodi,
odaa itiminatidi niɡ̶ijo litikonaɡ̶anaɡ̶adi midataɡ̶a niɡ̶ijo viinyo ane daɡ̶a dakake loojedi.
Odaa ja dabiteɡ̶etibigimece Jesus me domeɡ̶eo me ilibitetece.
Odaa mee,
“Alotacaliita!
Jemaa me jiwinaɡ̶a Elias nigenagi noɡ̶atedice madataɡ̶a naɡ̶ada nicenaɡ̶anaɡ̶ate.”
Odaa Jesus dinigetaɡ̶ateetace me dapaawe,
odaa ja yeleo.
Onada minitaɡ̶a Aneotedoɡ̶oji liɡ̶eladi aca lipegeteɡ̶e ane noxoco niɡ̶ijo diimigi-le ane ijokijoateda Aneotedoɡ̶oji mida aneetetege.
Naɡ̶ajo lipegeteɡ̶e daawidigidicetigi liwigotigi ditibigimedi neɡ̶epaa natinedi.
Idiaaɡ̶itice lodoe licenaɡ̶anaɡ̶ate Jesus ica jajeentegi.
Niɡ̶ijo naɡ̶a nadi anodaaɡ̶eeteda Jesus me dapaawe codaa anodaaɡ̶eeteda me yeleo,
odaa mee,
“Niɡ̶idoa ɡ̶oneleegiwa dicewi me Lionigi Aneotedoɡ̶oji.”
Onaɡ̶aɡ̶a idiaaɡ̶iticoaci ica iwaalepodi pida leegitiogi moiɡ̶oaditalo.
Liwigotigi niɡ̶ijo iwaalepodi ani naɡ̶ajo anodita Maria Madalena,
Salomé,
ajaa Maria ane eliodo José,
ijaa Tiago ane niloxooxegi.
Niɡ̶ijo Jesus maleeɡ̶idiaaɡ̶itedice nipodigi Galiléia,
niɡ̶idi iwaalepodi odiotibece oyaxawa.
Onidiaaɡ̶aɡ̶a itice ica eliodi eledi iwaalepodi ane lixigaɡ̶awepodi maleekokigoteda Jesus manitaɡ̶a nigotaɡ̶a Jerusalém.
Noɡ̶onaligitini lolaadi Jesus
Niɡ̶ijo noko maleedaɡ̶a nakatio saabado,
noko noɡ̶odinoweditege ica lalokegi Páscoa.
Naɡ̶a ɡ̶ocidi,
jiɡ̶icotio José anelatibige nigotaɡ̶a Arimatéia minitaɡ̶a Pilatos.
José ɡ̶oneleegiwa anele,
lokaaɡ̶etedipi me nibaaɡ̶a niɡ̶ijoa seteenta lacilodi judeutedi.
Ja walitege niɡ̶ica noko Aneotedoɡ̶oji nige iiɡ̶e laaleɡ̶enali niɡ̶ina oko.
José abo laaleɡ̶ena migo dipokota Pilatos Jesus lolaadi.
Pilatos yopo niɡ̶ijo naɡ̶a dibodicetibige Jesus naɡ̶a yeleo.
Odaa jeɡ̶enidita niɡ̶ijo jajeentegi me ige domigewi naɡ̶a leecawaanigi me yeleo Jesus.
Niɡ̶ijo jajeentegi naɡ̶a yeloɡ̶odita mewi,
odaa Pilatos ja ika José me yadeegi Jesus lolaadi.
José dinoojeteta aca lipegeteɡ̶e lapacoɡ̶ogo,
odaa ja noɡ̶a Jesus lolaadi madataɡ̶a nicenaɡ̶anaɡ̶ate,
odaa ja ilipaditigi Jesus lolaadi naɡ̶ajo lipegeteɡ̶e.
Niɡ̶idiaaɡ̶idi ja yadeegiticogi Jesus lolaadi midataɡ̶a ica ane gela moigodi lawimaɡ̶ajegi-wetiɡ̶a.
Odaa José ja noxoco yatita aca wetiɡ̶a nelegi me noxoco.
Idiaaɡ̶iticoaci moiwi Maria Madalena ajaa Maria ane eliodo eledi José.
Odaa onadi niɡ̶ijo anoyatice lolaadi Jesus.
Niɡ̶ijo naɡ̶a ixomaɡ̶atijo saabado,
odaa Maria Madalena,
Salomé ajaa Maria ane eliodo Tiago joɡ̶odinoojetetalo nadokojetedi me domoɡ̶oyatita Jesus lolaadi.
One nigoitijo niɡ̶ijo odoejegi noko semaana,
aligeɡ̶e ja doletibige me nodi,
odaa jiɡ̶igotibeci midataɡ̶a lawimaɡ̶ajegi-wetiɡ̶a anoyatice Jesus lolaadi.
Naigitece ja dinotaɡ̶aneɡ̶etiwage,
modi,
“Amigetiɡ̶ijo ane noɡ̶owatoɡ̶odomi naɡ̶ajo wetiɡ̶a nelegi ane noxoco niɡ̶ijo wetiɡ̶a-lawimaɡ̶ajegi?”
Odaa jiɡ̶idaaɡ̶ee me dinotaɡ̶aneɡ̶e igaataɡ̶a naɡ̶ajo wetiɡ̶a daɡ̶axa me nelegi.
Pida niɡ̶ijo naɡ̶a icotiobece,
noɡ̶oiwita,
odaa joɡ̶onadi naɡ̶ajo wetiɡ̶a nelegi joɡ̶onoɡ̶aticogi midataɡ̶a niɡ̶ijo lawimaɡ̶ajegi-wetiɡ̶a.
Niɡ̶ijo noɡ̶odakatiwece niɡ̶ijo lawimaɡ̶ajegi-wetiɡ̶a,
odaa joɡ̶onadi ica lioneeɡ̶a ane dinixotinigilo nowoodi ane yapacaɡ̶a.
Nicoti diɡ̶eticogi liwai libaaɡ̶adi niɡ̶ijo anoyatice lolaadi Jesus.
Niɡ̶ijo noɡ̶onadi,
odaa eliodi me nawelatibigiwaji.
Pida niɡ̶ijo lioneeɡ̶a meetiogi,
“Jinaɡ̶a anawelatiwaji!
Jowooɡ̶odi me domoɡ̶oleetibige Jesus anelatibige nigotaɡ̶a Nazaré.
Owooɡ̶oti moyototedeloco nicenaɡ̶anaɡ̶ate,
odaa ja yeleo.
Pida aɡ̶aleeɡ̶icoa digoina,
ja yewiɡ̶atace.
Digawini anoyatice lolaadi.
Pida niɡ̶ina natigide emiitiwaji,
eloɡ̶otitiogi niɡ̶ijo anodiotibece codaa me Pedro.
Enitiogi migo Jesus dinewadetedicogi digoida nipodigi Galiléia.
Odaa jiɡ̶idiaaɡ̶itice manatitetiwaji,
niɡ̶ijo ane ligegitedaɡ̶awatiwaji.”